“Jenoa” sardori: “Eldor Shomurodov meni hayratda qoldirdi”

“Jenoa” yarim himoyachisi Domeniko Krishito jamoa hujumchisi Eldor Shomurodovning o‘yini va A Seriyaga moslashuv jarayoni haqida gapirdi.

U juda ajoyib. Avvaliga u uyatchan yigit bo‘lib tuyuldi, ammo tezda sovuqqonlik namoyish etib, asosiy tarkibda o‘z o‘rniga ega bo‘la oldi. Shomurodov ham o‘yin jihatdan, ham maydon tashqarisidagi harakatlari bilan meni hayratda qoldirdi. U kuchli va jamoa uchun juda foydali futbolchi, kurashlarda o‘zini ayamaydi va juda katta miqdordagi ishni bajaradi. Shu bilan birga u oz bo‘lsa-da, italyancha gapirishni boshladi. Bravo!
Domeniko Krishito, futbolchi
2020-yilning oktabr oyida “Rostov”dan “Jenoa”ga o‘tgan Eldor Shomurodov genuyaliklar tarkibida 15 ta o‘yin o‘tkazib, 2 ta gol va 2 ta golli uzatmaga mualliflik qildi.
“Jenoa” 20-turdan keyin 21 ochko bilan 14-o‘rinda bormoqda, “grifonlar” keyingi tur o‘yinini 6-fevral kuni “Napoli”ga qarshi o‘tkazadi.